**Літаратурна-музычны вечар па творчасці Максіма Багдановіча**

 **“І сёння свеціць Максімава зорка над намі…”**

|  |  |
| --- | --- |
| 23c00b6bf3c29d7f96e90a8aa741f71e | ***Супруноўская Вера Леанідаўна,******настаўнік беларускай мовы і літаратуры******першай кваліфікацыйнай катэгорыі*** |

*Дадзенае мерапрыемства дазваляе вучням пазнаёміцца з творчасцю Максіма Багдановіча, класіка беларускай літаратуры, даведацца аб нялёгкім лёсе паэта, аб яго неверагоднай любві да сваёй радзімы, Беларусі. Матэрыял дадзенага мерапрыемства дапамагае падкрэсліць такую якасць у чалавека, як патрыятызм, раскрыць яго магчымыя праяўленні.*

**Мэта:** паглыбленне ведаў па біяграфіі і творчай спадчыне Максіма Багдановіча.

**Задачы:**

* пазнаёміць з некаторымі новымі для вучняў аспектамі яго творчасці;
* удасканальваць уменне выразна чытаць мастацкія творы;
* на прыкладзе асобы М. Багдановіча, на яго вершах выхоўваць у вучняў пачуццё прыгожага, любоў да Радзімы;
* зацікавіць творчасцю паэта.

**Абсталяванне:** партрэт М. Багдановіча, мультымедыйны праектар, аўдыя і відэазапісы, выстава кніг М. Багдановіча, літаратурных прац пра яго жыццё і творчасць; выстава вучнёўскіх ілюстрацый да вершаў паэта.

**Афармленне:** беларускі ручнік з арнаментам, букет васількоў на століку, плакаты з выказваннямі вядомых пісьменнікаў пра Багдановіча і яго творчасць.

*Гучыць песня «Вераніка». На яе фоне вядучы чытае:*

Я думаю аб знакамітых продках,
Якіх шмат хто не ведае ў нас.
Было жыццё іх бурным, як паводка,
Яны на многа абганялі час.
Іх узвышала вернасць ідэалам,
На новай ніве руніўся сявец.
У будучыню зерне прарастала
Каб золатам калосся зазвінець.
Ён нёс свой крыж цярпліва, без ныцця.
Як самабытны, непаўторны творца,
Хоць рана згасла полымя жыцця,
Ды ўсё гарэць, не згаснуць яго зорцы.

*Гучыць песня на сл.Я.Коласа «Мой родны кут»*

**1-ы вядучы**. “Усяго 25 свечак адпалала на зямным бяседным стале Максіма Багдановіч. Калі ў маі 1917 года пагасла апошняя, тоненькая і пахілая, побач не было ні сваякоў, ні сяброў, і выпадковыя людзі, якія паклалі ў камяністую крымскую зямлю высушанае туберкулёзам маладое цела, не здагадваліся нават, што хавалі аднаго з найвыдатнейшых беларускіх паэтаў, аднаго з самых любімых сыноў нацыі,” - так пісаў Генадзь Бураўкін пра страту, што напаткала беларускі народ у маі 1917 года.

*(У гэты час 2 –і вядучы запальвае свечкі)*

**2-і вядучы**. Якою ж “высокаю красою” трэба было валодаць, якую мець сілу, каб незадоўга да смерці, у сваім апошнім вершы так несамотна і светла напісаць пра зробленае ім для “краіны-браначкі”, для свайго народа.

У краіне светлай, дзе я ўміраю,

У белым доме, ля сіняй бухты,

Я не самотны, я кнігу маю

З друкарні пана Марціна Кухты.

(Вядучы бярэ ў рукі “Вянок”, гартае).

Выходзяць тры дзяўчынкі.

*Першая дзяўчынка з кветкамі ў руках падыходзіць да партрэта Максіма Багдановіча.*

Вось валошкі, рамонак, уюнок.

Ціха крочу сцяжынкаю вузкай.

Для цябе я збіраю вянок

З сціплых кветак зямлі беларускай.

*Другая дзяўчынка, якая таксама з адпаведнымі кветкамі ў руках, падыходзіць да партрэта.*

Я зрываю і ружы, і мак,

І, напэўна, зрываю не першай

Для цябе, беларускі юнак,

За твае незабыўныя вершы.

*Абедзве кладуць кветкі да партрэта. Выходзіць трэцяя, папраўляе пакладзеныя кветкі.*

Мне балюча і горка зусім,

Што зрабіць мне, каб кветкі не звялі?

Ты прымі гэты сціплы вянок

Ад сучасных мадон, ад зямлячак.

*(Дзяўчаты выходзяць).*

**1-ы вядучы**. 9 снежня 1891 года ў старажытным Мінску, у доме, які стаяў у Траецкім прадмесці, нарадзіўся Максім Багдановіч, чалавек незвычайнага таленту і незвычайнага лёсу. Бацькі паэта былі інтэлегентнымі, высокаадукаванымі людзьмі. Адам Ягоравіч – педагог. Усё сваё жыццё прысвяціў вывучэнню культуры і быту народа, вуснай народнай творчасці. Маці, Марыя Апанасаўна, скончыла настаўніцкія курсы, любіла літаратуру і нават сама спрабавала пісаць апавяданні. У сям’і, акрамя Максіма, падрастала яшчэ двое старэйшых за яго брацікаў – Вадзім і Лёва.

**2-і вядучы**. Калі Максіму споўніўся гадок, сям’я Багдановічаў пераехала ў Гродна. Стары драўляны дом, што стаіць на рагу вуліц Багдановіча і Першамайскай, амаль не чуўшы шуму гарадскіх магістраляў. Гэта была ціхая, пакрытая зелянінай садоў ускраіна.

Толькі чатыры гады бегалі ножкі Максіма ў гэтым доме. А затым – страшная бяда: смерць маці, горача любімай сынам. Яна памерла на дваццаць восьмым годзе жыцця ад сухотаў. Навечна – развітанне з маці, надоўга – развітанне з Радзімай.

**1-ы вядучы.** Усё свядомае жыццё Максіма Багдановіча прайшло ў Расіі: у Ніжнім Ноўгарадзе, Яраслаўлі. Што мог запомніць хлопчык пра Бацькаўшчыну? Аказваецца, Беларусь у яго свядомасці назаўсёды аб’ядналася з самым светлым, пяшчотным вобразам матулі. Хіба мог ён забыць яе меладычны голас, прыгожую ўсмешку, цёплыя рукі?

**2-і вядучы**. Памяць пра маці жыла ў нотах, па якіх яна іграла на фартэпіяна, у любімых творах. І хоць Максіму ў гэты час было толькі пяць год, дзіцячая душа не магла прыняць тыя змены, на якія рашыўся бацька. І ніводную жанчыну ён так і не назваў больш мамай.

**1-ы вядучы**. Вобраз той, хто даў яму жыццё, вечна жыў у Максімавым сэрцы як вобраз Радзімы, як зорка ясная, якая дарыла яму “светлыя згадкі”, будзіла ў яго сэрцы пачуццё прыгажосці, любоў да роднай Беларусі.

**2-і вядучы**. Пасля смерці Марылькі (так ласкава называў жонку Адам Ягоравіч) сям’я пераязджае ў Ніжні Ноўгарад. Максім становіцца вучнем Ніжагародскай мужчынскай гімназіі. Шмат чытае, за што атрымлівае мянушку Максім-Кніжнік. Асабліва падабаюцца яму творы Пушкіна, Лермантава, Фета, мастацтва Адраджэння, міфалогія старажытных беларусаў.

**1-ы вядучы**. Якія ж таемныя струны душы павінны былі гучаць, каб з адарванага фізічна і духоўна ад Беларусі хлопчыка вырас вялікі беларускі паэт! Бо нават бацька казаў юнаму Максіму: “Нашто табе гэта беларусіка? Правінцыялізм”. Але зборнік беларускіх песень і казак, бацькавы зборнікі супярэчылі гэтаму. І Максім вывучаў па іх родную мову.

Шлях Багдановіча да беларускай мовы – формула нацыянальнага выратавання для беларусаў, якія хочуць вярнуцца да роднага.

**2-і вядучы**. Максім Багдановіч – прыклад для нас, сучаснікаў, як трэба ставіцца да беларускай мовы, як трэба любіць сваю Радзіму.

*(Выконваецца песня “Гаворка бларуская”)*

**1-ы вядучы**. Першыя беларускія вершы Максім Багдановіч піша ў 11-гадовым узросце. Чытаеш раннія творы паэта – і перад табой як бы паўстае беларуская зямля са сваім хараством і таямніцамі, старымі барамі, цёмнымі пушчамі.

**2-і вядучы**. Тэма прыроды – асноўная ў творчасці паэта. Яго пейзажныя вершы настолькі пранікнёныя, глыбокія і лірычныя, што лёгка кладуцца на музыку.

**1-ы вучань**.

Добрай ночы, зара-зараніца!

Ўжо імгла над зямлёю лажыцца,

Чорнай рызай усё пакрывае,

Пылам зор небасхіл абсявае.

Цішыня агартае мне душу. (“Добрай ночы зара-зараніца”)

**2-і вучань.**

Сонца ціха скацілася з горкі;

Месяц белы заплаканы свеціць,

Аглядае бахматыя зоркі,

Цягне з возера срэбныя сеці. (“Над возерам”)

*Гучыць раманс “Над возерам” (муз.Я.Дзягцярыка)*

**3-і вучань.**

Цёплы вечар, ціхі вецер, свежы стог;

Улажылі спаць мяне вы на зямлі.

Не курыцца светлы пыл усцяж дарог;

Ў небе месяца праглянуў бледны рог;

Ў небе ціха зоркі расцвілі. (“Цёплы вечар”)

**4-ы вучань**.

Здароў, марозны звонкі вечар!

Здароў, скрыпучы, мяккі снег!

Мяцель не вее, сціхнуў вецер,

І волен лёгкіх санак бег. (“Зімой”)

**5-ы вучань**

У бубны дахаў вецер б’е,

Грыміць па ім, звініць, пяе,

І спеў ліецца ўсё мацней, -

Гулянку справіў пан Падвей.(“Завіруха”)

**6-ы вучань.**

Ўюцца змейкай срабрыстай дарожкі,

Брызгі золата ў небе блішчаць,

І маркотныя месяца рожкі

Праз марозную мглу зіхацяць. (“Зімовая дарога”)

*Гучыць песня “Зімой”, муз.Э.Тырманд*

**1-ы вядучы.** У Ніжнім Ноўгарадзе, куды пераехала сям’я Багдановічаў, жыў і працаваў Максім Горкі. У 1899 годзе Адам Ягоравіч Багдановіч ажаніўся з Аляксандрай Паўлаўнай Волжынай – сястрой жонкі Максіма Горкага. Але шлюб гэты аказаўся непрацяглым,бо яна памерла пры родах, пакінуўшы пасля сябе маленькага Шурыка.

**2-і вядучы**. У хуткім часе Адам Ягоравіч сыходзіцца з Аляксндрай Панасаўнай Мякота – роднай сястрой Максімавай маці. Як ставіўся да яе Максім? Дзіцячая душа не магла змірыцца з тым, што мачахай стала родная сястра яго маці, лічыў тым самым, што Аляксандра Панасаўна кідала цень на памяць сваёй сястры, і душэўна не мог не пратэставаць супраць гэтага.

**1-ы вядучы**. У гэты час у Максіма яшчэ больш абвастраецца пачуццё адзіноты і настальгіі па далёкай Радзіме.

**Чытальнік 1.**

Сэрца ные, сэрца кроіцца ад болю:

Ой, пайду я з цеснай хаты ў тое поле.

У чыстым полі вецер вые, павявае,

Ты пакінь мяне, нуда мая нямая!

Я тады б у песні звонкай, салаўінай

Выліў сум ды і на вецер буйны кінуў,

І развяў бы яго ён па раздоллі,

Каб не бачыць мне ніколі ўжо нядолі. (“Сэрца ные”)

**Чытальнік 2.**

Вакол мяне кветкі прыгожа красуюць,

Маркотна між іх я хаджу адзінок,

Аж бачу – мне сіняй галоўкай ківае

Наш родны, забыты ў цяні васілёк.

“Здароў будзь, зямляча! – чуць бачны ў даліне

Панура, нявесела шэпча ён мне.

Ўспамянем, мой дружа, у багатай чужыне

Аб беднай, багатай сваёй старане”. (“На чужыне”)

**2-і вядучы**. Першым друкаваным творам 16-гадовага юнака стала казка “Музыка” – твор аб неўміручасці народнага мастацтва, аб вернасці мастака свайму народу.

**Вучаніца.** (Урывак з ап. “Музыка” чытаецца на фоне скрыпічнай музыкі)

“Жыў на свеце музыка. Многа хадзіў ён па зямлі ды ўсё граў на скрыпцы. І плакала ў яго руках скрыпка, і такая была ў яго гранні нуда, што аж сэрца хапала…

Плача скрыпка, льюць людзі слёзы, а музыка стаіць і выводзіць яшчэ жаласней, яшчэ нудней. І балела сэрца, і падступалі к вачам слёзы: так і ўдарыўся б грудзьмі аб зямлю ды ўсё слухаў бы музыку, усё плакаў бы па сваёй долі…

Прайшло шмат гадоў з таго часу. Скрыпка разбілася. Але памяць аб музыку не згінула з ім разам. І з-паміж таго народа, катораму ён калісь граў, выйдуць дзясяткі новых музыкаў і граннем сваім будуць будзіць людзей к свету, к праўдзе, брацтву і свабодзе”.

**1-ы вядучы**. І сам Максім Багдановіч, як той музыка, на берагах далёкай Волгі стаў складаць натхнёныя гімны Беларусі, апяваў хараство яе прыроды.

**Чытальнік 3.**

Па-над белым пухам вішняў,

Быццам сіні аганёк,

Б’ецца, ўецца шпаркі, лёгкі

Сінякрылы матылёк.

*(Песня “Па-над белым пухам вішняў”)*

**2-і вядучы**. У 1908 годзе сям’я Багдановічаў пераехала ў Яраслаўль, куды быў пераведзены на службу Адам Ягоравіч. Максім паступае ў Яраслаўскую гімназію.

Успамінае адзін з аднакласнікаў Максіма:”Асабліва ажыўлена стала на занятках літаратурнага гуртка, калі ў наш клас прыйшоў новы вучань. Яго звалі Максім Багдановіч. Сціплага, выхаванага і таварыскага, яго адразу палюбіў увесь клас. У пытаннях літаратуры ён быў на галаву вышэй за ўсіх нашых медалістаў. Свае погляды Максім адстойваў заўсёды горача і смела…”

**1-ы вядучы**. У Яраслаўлі паэт напісаў большасць сваіх вершаў. Кранаюць нас вершы Максіма Багдановіча аб родным краі, аб сэнсе чалавечага жыцця – найвялікшага дару прыроды. “Калі бярэш гэты дар, - вучыць паэт, - патрэбна быць вартым яго”.

**Чытальнік 4.**

Жывеш не вечна, чалавек,

Перажыві ж у момант век!

Каб хвалявалася жыццё,

Каб больш разгону ў ім было,

Каб цераз край душы чуццё

Не раз, не два пайшло.

Жыві і цэльнасці шукай,

Аб шыраце духоўнай дбай.

І ў напружэнні паўнаты

Свайго шырокага жыцця

Без болю, ціха зойдзеш ты

У краіну забыцця. (“Жывеш не вечна, чалавек”)

**Чытальнік 5.**

Я хацеў бы спаткацца з вамі на вуліцы

У ясную сінюю ноч

І спытаць:

“Бачыце гэтыя зоркі, буйныя зоркі Геркулеса?

Да іх ляціць наша сонца,

І нясецца за сонцам зямля.

Хто мы такія?

Тлькі падарожнікі, папутнікі сярод нябёс.

Нашто ж на зямлі сваркі і звадкі, боль і горыч,

Калі мы разам

Ляцім да зор? (“Я хацеў бы спаткацца з вамі на вуліцы”)

**2-і вядучы**. Сувязь з далёкай Беларуссю будзіла ў Максіма вялікае пачуццё радасці. Вось як успамінае пра гэта старэйшы беларускі пісьменнік Васіль Гарбацэвіч, які па волі лёсу апынуўся ў вялікім горадзе на Волзе.

 “Аднойчы прыйшлі мы, беларусы, абедаць у студэнцкую сталовую. Нашу ўвагу прыцягнуў да сябе малады чалавек у форме ліцэіста, які пазіраў у акно, запусціўшы пальцы ў пышныя валасы. Калі да яго даляцела беларуская гаворка, ён рэзка павярнуўся ў наш бок, потым падбег да стала..

* Адкуль вы?

Мы адказалі. Колькі было ў яго радасці, уздыму! Ён літаральна засыпаў нас пытаннямі: “Ці прыляцелі ўжо гракі? (Быў пачатак вясны.) А дзе сабе гнёзды віюць буслы? Які на смак бярозавік? Якія першыя кветкі на Беларусі” і інш. Ён вельмі захапіўся словам ―пралеска. Усё шаптаў, а потым нечакана запытаў: “Яна блакітная?”

* А чаму вам так здаецца? – запытаў я.
* Інакш быць не можа, бо чыстаму блакітнаму веснавому небу

зямля павінна нарадзіць адпаведны падарунак, адказаў ліцэіст.

Потым ён папрасіў прабачэння, што перашкодзіў нам абедаць, зноў адышоў да акна…

У студэнта Яраслаўскага інстытута, які быў нашым суседам за сталом, мы запыталі, ці не ведае ѐн, хто гэты ліцэіст. Той паглядзеў на нас, паківаў галавою і з дакорам сказаў:

- Калі я не памыляюся, вы беларусы… Дык вы павінны ведаць, што гэта паэт Максім Багдановіч…

**1-ы вядучы**. У 1911 годзе пасля заканчэння Яраслаўскай гімназіі збылася запаветная мара Максіма Багдановіч – ён упершыню наведаў Беларусь – край васільковых палёў, дзе асабліва блакітнае неба і асабліва буйныя зоркі. Паездка Максіма на Беларусь – адна з самых яркіх старонак у яго жыццёвай біяграфіі. Адарваны ад Радзімы пяцігадовым хлапчуком (неўзабаве пасля смерці маці), ён да заканчэння гімназіі не бачыўся з Бацькаўчшынай. Далёкая і нязнаная Беларусь вабіла і прыцягвала да сябе ад той пары, як ён пачаў адчуваць сябе свядома. Два месяцы працягвалася знаёмства з Радзімай. І малады паэт у сваіх пранікнёных вершах шчыра расказаў пра ўбачанае ім народнае гора.

**Чытальнік 6.**

Краю мой родны! Як выкляты Богам —
Столькі ты зносіш нядолі.
Хмары, балоты… Над збожжам убогім
Вецер гуляе на волі.

Поруч раскідалісь родныя вёскі.
Жалем сьцікаюцца грудзі! —
Бедныя хаткі, таполі, бярозкі,
Ўсюды панурыя людзі…

Шмат што зрабілі іх чорныя рукі,
Вынеслі моцныя спіны;
Шмат іх прымусілі выцерпець мукі
Пушчы, разлогі, нізіны.

Кінь толькі вокам да гэтага люду —
Сьцісьнецца сэрца ад болю:
Столькі пабачыш ты гора усюды,
Столькі нуды без патолі.

Песьня пяе, як удовіна сына,
Янку, каханьне згубіла:
Там, дзе панура схілілась каліна,
Беднага хлопца магіла.

Ў гутарках-казках аб шчасьці, аб згодзе
Сэрца навін не пачуе.
Сьціснула гора дыханьне ў народзе,
Гора усюды пануе.

Хваляй шырокай разьлілась, як мора,
Родны наш край затапіла…
Брацьця! Ці зможам грамадскае гора?!
Брацьця! Ці хваце нам сілы?!

**2-і вядучы**. Але паэт верыў у блізкае аднаўленне свайго краю. Ахоплены гэтым прадчуваннем, ён пісаў:

Беларусь, твой народ дачакаецца

Залацістага, яснага дня…

1-ы вядучы.Незабыўнае ўражанне зрабілі на Багдановіча слуцкія паясы – розныя па вырабе, арнаменце і афарбоўцы. Пасля наведвання Віленскага музея, дзе ён іх убачыў, перад вачыма стаялі дзівосныя ўзоры, а фантазія малявала вобразы прыгонных прыгажунь – дзяўчат-ткачых. І вось ужо як тая рачная плынь Віліі, ля якой у задуменні прыпыніўся паэт, паліліся радкі.

*(Песня “Слуцкія ткачыхі”, сл.М.Багдановіча, муз.М.Мацісона)*

**1-ы вядучы**. Ступіўшы на зямлю Беларусі, паэт нібы набывае крылы. Раней ён уяўляў родны край толькі ў марах-снах, родная мова звінела толькі ў душы паэта, а цяпер усё гэта ўбачыў і пачуў на яве.

**2-і вядучы**. У гэтае ж лета паэт упершыню пабыў на беларускім вясковым вяселлі. Яго ўразіла багацце вясельна-абрадавай паэзіі, яе глыбокі нацыянальны каларыт. Максім Багдановіч казаў гаспадару,у доме якога гасцяваў:”Я ўдзячны вам, што вы мяне паклікалі з с абой на вяселле. Мне было вельмі цікава. Вельмі… Я ж ніколі не быў так блізка сярод сваіх, беларусаў. А гэтыя песні…Яны такія зразумелыя, родныя, блізкія сэрцу”.

*(Выконваецца беларуская народная песня “Цячэ рэчка”)*

**1-ы вядучы**. У 1913 годзе выходзіць першы і адзіны збонік вершаў Максіма Багдановіча “Вянок”. Колькі клопатаў і турбот давялося яму зазнаць пры выданні зборніка! Не было грошай. Разлічваць на бацькаву дапамогу не прыходзілася. Заставалася адно: пазычыць пад кніжку грошай у знаёмых.

**2-і вядучы**. Доўга і цярпліва ён будзе чакаць выхаду зборніка. Але ўсё ж дачакаецца. Паэт перамог. Ён асіліў сваю дарогу. Дайшоў да Беларусі. Убачыў яе. І прынёс ёй духмяны, вясялкова-шматколерны, напоўнены магутнаю сілаю зямлі, свой паэтычны “Вянок”. І гэта быў першы і апошні ягоны крок на шляху да бессмяротнасці…Паэт дачакаўся… Але на радасць застанецца мала чаасу. Вельмі мала.

**1-ы вядучы**. Пры слове “Вянок” узнікаюць розныя асацыяцыі: вянок нявесты, дзявочы вянок з палявых кветак, што імклівая плынь нясе юнаку да другога берага ў час Купалля. І, нарэшце, жалобны вянок. Ці не сабе на магілу?

**2-і вядучы**. Не, Максім занадта любіў жыццё, быў аптымістам. Марыў бачыць сваёй жонкай Ганну Какуеву.

Больш за ўсё жадаю я,

Каб у мяне быў свой дзіцёнак –

Маленькая дачушка-немаўляшка,

Аня Максімаўна.

*(Гучыць песня “Зорка Венера”)*

**1-ы вядучы.** З Ганнай Какуевай, сястрой таварыша па гімназіі, паэт сустрэўся ў Яраслаўлі. Вядома, што гэта была прыгожая дзяўчына з тонкімі рысамі твару і цёмнымі карымі вачыма. Максім і Аня жылі ў розных гарадах. Цётка, якая замяніла дзяўчыне маці, была супраць яе адносін з хворым на сухоты паэтам.

**2-і вядучы**. Аднойчы, даведаўшыся, што да Ані заляцаецца яе былы аднакласнік Іван Лілееў, Максім увесь вечар правёў на прыстані, угладаючыся ў зорнае неба. Яму здавалася, што Аня ў гэты час таксама шукае іх любімую зорку і не можа не адчуваць, што і ён глядзіць на Венеру.

**1-ы вядучы**. Успомніўшы першы вечар у Какуевых, Аню, якая іграла для яго, і Венеру, Максім у гэты ж вечар напісаў “Раманс”, верш, які стаў шэдэўрам інтымнай лірыкі. Ганне Какуевай прысвечаны шматлікія вершы паэта.

**Чытальнік 7.**

Маладыя гады,

Маладыя жаданні!

Ні жуды, ні нуды,

Толькі шчасьце каханьня!

Помніш толькі красу,

Мілы тварык дзявочы,

Залатую касу,

Сіняватыя вочы!

Цёмны сад-вінаград,

Цьвет бяленькі вішнёвы, —

І агністы пагляд,

І гарачыя словы!

Будзь жа, век малады,

Поўны сьветлымі днямі!

Пралятайце, гады,

Залатымі агнямі

**Чытальнік 8.**

 Не знайсці мне спакою ні цёмнай ноччу, ні днём,

 Бо любоў мяне мучыць і паліць пякельным агнём.

 Але ведама: каб, апаліўшыся, боль заглушыць, -

 Трэба толькі да раны халоднай зямлі прылажыць.

 Пэўна, прыйдзецца мне пахавацца ў сырую зямлю,

 Каб уцішыць мучэньні і тую забыць, што люблю.

**2-і вядучы**. 25-гадовы юнак толькі сустрэў сваю вясну кахання, і жыццё яму абяцала так шмат. Але запаветным марам – стварыць сям’ю, мець дзяцей ад каханай – не суджана было збыцца. Некаторыя вершы паэта гучаць як трывожныя прадчуванні.

**Чытальнік 9.**

Ты стамілася, змарнела, слёз праліла рэчку.

Што-ж, пастаў прэд абразамі, запаліўшы, свечку:

Мо паможэ Яну гэты сьвет і пацер словы...

Асьвяціла свечка з воску хлопца твар васковы.

Тае воск і ў ніз ціхутка капелькі сцекаюць,

А ў вачах збалелых Яна слёзы праступаюць.

Свечка свеціць, свечка ззяе, свечка дагарае,

І ў панурай, цеснай хаці хлопец памірае.

Ой, ня век жэ свечцы тонкай зіхацець, гарэці.

Дагарыць яна і анікне, як і ўсё на свеці..

**Чытальнік 10.**

Не кувай ты, шэрая зязюля,

Сумным гукам у бары;

Мо і скажаш, што я жыці буду,

Але лепш не гавары.

Бо ня тое сьведчыць маё сэрца,

Грудзі хворые мае;

Боль у іх мне душу агартае,

Думцы голас падае.

Кажа, што нядоўга пажыву я,

Што загіну без пары…

Прыляці ж тады ты на магілу,

Закувай, як у бары.

**Чытальнік 11.**

Даўно ўжо целам я хварэю,
І хвор душой, —
І толькі на цябе надзея,
Край родны мой!
У родным краю ёсць крыніца
Жывой вады.
Там толькі я змагу пазбыцца
Сваей нуды.
Калі-ж у ім умру — загіну, —
Не жалюсь я!
Ня будзеш цяжкая ты сыну
Свайму, земля.
Там хоць у гліне, хоць у брудзе,
Там пад зямлёй,
Найдуць мае слабые грудзі
Сабе спакой…
**1-ы вядучы.** Скончыўшы ў 1916 годзе ліцэй, Максім Багдановіч прыехаў у Мінск і жыў у адным доме са Змітраком Бядулем. Стан яго здароўя з кожным днём пагаршаўся. З успамінаў Змітрака Бядулі.

*Чытаюцца ўспаміны.*

Канец 1916 года. Мароз. Ноч. Маленькі садок на маім двары абтрушан снежным цветам. Учора гэтай парой Максім доўга жартаваў на двары і смяшыў маіх сясцёр, як малых дзяцей. Сёння ён таксама хацеў выйсці са мной, але нечакана закашляўся.

* Дарагі Змітрок, - сказаў ён. Вы прабачце мне. Буду ў хаце

сядзець.

Максім дастае са сваёй тумбачкі некалькі кніг, паперу, аловак, чарніла, кладзе на стол гадзіннік, тэрмометр. Так ён робіць кожную ноч. Пасля праверкі тэмпературы ён забываецца збіваць тэрмометр. Я не раз раніцою, калі Максім моцна спаў, глядзеў тэрмометр. Ён паказваў 38 з дзясятымі…

Павольна і старанна ён водзіць алоўкам па тонкай стопцы паперы. Праз некалькі хвілін шэптам чытае напісанае і тут жа энергічным узмахам алоўка ўё перакрэслівае…

Ён зноў садзіцца за стол. У цішыні чуваць шорхат алоўка па паперы.

**2-і вядучы**. Жыццё наканавала яму кароткі век. І можа таму, што ён ведаў гэта, так спяшаўся працаваць, каб паспець сказаць людзям пра ўсё, што вынасіў у сваім сэрцы. Спяшаўся, каб не спазніцца, не зважаючы на тое, хопіць сіл, ці не. Не адкладваў нічога на потым, ус ё рабіў сёння, бо заўтра магло быць позна.

**1-ы вядучы**. Аб сваім здароўі Максім Багдановіч клапаціцца не ўмеў. Усе яго думкі былі разам з народам, усю сваю душу ён аддаваў людзям. Атрымліваючы ў харчовым камітэце цукар, хворы паэт не піў салодкага чаю. Назбіраўшы 10 кілаграмаў цукру, ён аддаў яго ў дзіцячы дом.

**2-і вядучы**. У лютым 1917 г. паэту стала зусім дрэнна. Блізілася трагічная развязка. Кроў усё часцей і часцей злавесна чырванее на белай хусцінцы. Трывога і роспач у вачах сяброў і аднадумцаў. Які ты прыгожы і малады, Максім! Сябры сабралі грошы і адправіля яго лячыцца Ў Ялту. Ах, як не хочацца пакідаць маці-радзіму! Якія нядобрыя прадчыванні… Які жорсткі і бязлітасны лёс… Ён паехаў, каб не вярнуцца. Ніколі. Ні праз пяцьдзясят, ні праз дзевяноста гадоў. Той, хто сніў і марыў, любіў і пакутваў.. Верыў. У Радзіму. У народ.

**Чытальнік 12.**

Быў май. За акном пачыналася навальніца, і Максім раптам убачыў, як ішла да яго маці. Яна падыходзіла да яго, усміхаючыся, з аплеценымі стужкамі валасамі, з ручніком цераз плячо, але твар у яе быў бледны, змярцвелы, а наўкол дрыжэлі кволыя агеньчыкі свечак, і дзве дагаралі хутчэй за іншыя: яе, матчына, і ягоная…

Паэт пра гэта ведаў і яшчэ больш настойліва працаваў: думкі і пачуцці, якімі ён жыў, так і прасіліся на паперу.

**Чытальнік 13.**

Ужо пара дадому збірацца, -

Вечар позны, а час не стаіць.

Ах, калі б ты магла здагадацца,

Як не хочацца мне ўхадзіць.

Там, на вуліцы, ні сівер, ні бура,

Там адно толькі – змрок, самата.

Яле як маркотна, панура

Да свайго пацягнуся кута.

Думкі нудныя зноў закружацца,

Сэрца чулае зноў забаліць…

Ах, калі б ты магла здагадацца,

Як не хочацца мне ўхадзіць.

**1-ы вядучы.** Багдановіч паміраў мужна і з годнасцю: без нараканняў і скаргаў. На яго стале засталося неадпраўленае пісьмо да бацькі: “Добры дзень, стары верабей…Маладому вераб’ю дрэнна…”

За свой нядоўгі век Багдановіч зведаў шмат гора і пакутаў, цяжкіх душэўных мук. Горка яму было ведаць, што яго чакае. Столькі яшчэ засталося не зробленым, не напісаным, не пражытым. Пра сваю хуткую смерць ён ведаў, але не страціў мужнасці, не змаладушнічаў. Аб смерці гаворыць у вершах проста і натуральна, як аб жыцці, аб каханні, без адчаю і жаху.

У краіне светлай, дзе я ўміраю,

У белым доме ля сіняй бухты,

Я не самотны, я кнігу маю…

**2-і вядучы**. Не стала паэта ў ноч з 24 на 25 мая. Памёр ён у адзіноце,бо сястра міласэрнасці прыходзіла толькі ўдзень, а бацька быў ў Сімферопалі. Адам Ягоравіч прыехаў толькі праз чатыры дні, каб умацаваць і ўпарадкаваць магілу, пакінуў грошы гаспадыні, каб пасадзіла кіпарысы і куст ружаў.

**1-ы вядучы**. Будынак, у якім памёр Багдановіч,цяпер не існуе., яго знеслі. На яго месцы – клуб санаторыя “Ялта”. Ад пальмы, што расла побач, даследчык літаратуры Вячаслаў Рагойша ў 1973 годзе ўзяў два атожылкі, прывёз на Беларусь. Пальмы выраслі, адна з іх знаходзіцца цяпер у Літаратурным музеі ў Мінску.

*Гучыць мелодыя любімага Максімам Багдановічам паланеза Агінскага “Развітанне з Радзімай” і на фоне гучаць словы:*

Ён марыў жыць сярод бяроз,

А над магілай – кіпарысы.

У смерці крымскія абрысы, -

Ён марыў жыць сярод бяроз…

Застылі ў смутку твару рысы

Як жорстка пасмяяўся лёс:

Ён марыў жыць сярож бяроз.

А над магілай – кіпарысы. (С.Кавалёў.”Трыялет”)

**2-і вядучы**. Усяго дзесяць гадоў доўжылася дзейнасць таленавітага сына беларускай зямлі. Кожная хвіліна яго жыцця – нямы дакор і папрок, што не спраўдзілі яго надзеі, калі некаторыя з нас жывуць на зямлі сваіх продкаў, але так і не змаглі авалодаць іх мовай. І ўжо адным гэтым не выключылі магчымасць весці ганебныя і абражальныя для любой нацыі спрэчкі, ці патрэбна, наогул, яна нам, тая мова, бо, можа, ёй знікнуць пара!

*(На сцэну выходзяць усе вядучыя)*

**1-ы вядучы.**

Ён навучыў, здаецца, гаварыць

Па-беларуску нават кіпарысы,

Барвінак на магільніку гарыстым

Ён навучыў, здаецца, гаварыць.

Паўднёва сонца плавіцца ўгары,

Зямля гарачая, нібыта прысак…

Ён навучыў, здаецца, гаварыць

Па-беларуску нават кіпарысы.

**2-і вядучы.**

Я не ўсё, што хацела сказала,

У нашых сэрцах жывеш ты, павер.

І кахання, што знаў гэтак мала,

У цябе вельмі многа цяпер.

**Чытальнік 1.**

І твае чарадзейныя словы

Даказалі даўно ўсяму свету,

Як пяшчотна гучыць наша мова

У сапраўдных вялікіх паэтаў.

**Чытальнік 2.**

Беларусы табой ганарацца,

Тут імя тваё дорага ўсім,

І так хораша нам называцца

Землякамі тваімі, Максім.

**Чытальнік 3.**

Калі паміраюць паэты,

Што ні перад кім не гнуцца, -

У чалавека прасветы

На ўсе вякі застаюцца.

**Чытальнік 4.**

І ні пры чым тут гены

Што правяць жыццём і светам,

Паэтам няма замены,

Няма замены паэтам.

**Літаратура:**

1. Панізнік, С.С. У бязмежную даль.кн. пра М.Багдановіча: Зборнік: С.С.Панізнік. – Мн.: “Асар”,1996. –432 с.іл. – (Шк.б-ка)
2. Лагош,Т. “І зорка гарыць, і не вяне вянок…”/Бібліятэка прапануе. – 2011. - №11. – С.11 – 14.
3. Мяжэвіч,В.А.Жыццё і творчасць Максіма Багдановіча. /Беларуская мова і літаратура. – 2006. - №12. – С.53 – 55.